ཡང་། མཁས་གྲུབ་ཀརྨ་ཆགས་མེད་ཀྱིས། རྨི་ལམ་དུ་སྤྲེའུ་དམར་པོས་ཤར་དུ་ཁྲིད་པ། བུད་མེད་དམར་མོ་མང་བོ་ལུང་བ་དམར་བོའི་ནང་དུ་འགྲོ་བ། མི་ནག་པོས་དབང་མེད་ཁྲིད་པ། མགོ་བཅད་པ་དང་དོན་སྙིང་འདོན་པ། དགེ་སྦྱོར་གྱི་འཕྲོ་མི་ཟིན་པར་ཡུལ་དུ་འདུག་སྙིང་མི་འདོད་པ། མིག་གི་འོད་ཀོར་ཉམས་པ། མི་གཤིས་གོ་ལོག་པ། རྣ་བའི་སྒྲ་ཆད་ན་རླུང་ཉམས་པའི་རྟགས་ཡིན་པས་ཞག་བཞི་ནས་འཆི། ལུས་ཀྱི་སྤྱི་བོ་རླངས་པ་མེད་ན་རྩ་ཉམས་པའི་རྟགས་ཡིན་པས་ཞག་གསུམ་ནས་འཆི་ལྟས་ཡིན་པར་གསུངས་པ་དང་། ཁྱུང་ནག་གི་བསྙེན་སྒྲུབ་སྐབས་སུ། མཛེ་སོས་པའི་རྟགས་སུ། མན་ངག་བཀའ་བརྒྱ་མ་ལས། ཐུབ་པའི་རྟགས་སུ་ཉམས་སྣང་དང་། །རྨི་ལམ་དུ་ནི་ཉ་སྦལ་ལྕོང་། །སྦྲུལ་དང་སྡིག་པ་སྡོམ་ལ་སོགས། །བཟུང་ཞིང་བསད་དང་ཟོས་ཤིང་ཕྱག །ཆུ་སྐམ་པ་དང་ནགས་ཚལ་བསྲེགས། །དེ་སོགས་བྱུང་ན་ཐུབ་རྟགས་ཡིན། །གསུངས་སོ། །